Voorlopige verslag van #FeesMustFall-kommissie afgehandelRegter Jonathan Arthur Heher, voorsitter van die kommissie van ondersoek na universiteitsfooie. Foto: ANA Pres. Jacob Zuma het Donderdag die voorlopige verslag van die kommissie, wat op die been gebring is om die uitvoerbaarheid van gratis tersiêre onderrig in die land te ondersoek, ontvang. Dr. Bongani Ngqulunga, woordvoerder van die president, het in ŉ verklaring bevestig Zuma het die verslag ontvang, maar gesê die president sal eers die verslag bestudeer voordat hy sal besluit op die pad vorentoe. Die kommissie is in Januarie op die been gebring om die moontlikheid van gratis tersiêre onderrig te ondersoek, in reaksie op die #FeesMustFall-betogings wat sedert verlede jaar dwarsoor die land woed. Die kommissie moes aanvanklik hul ondersoek binne agt maande afhandel, maar hierdie sperdatum is later tot 30 Junie 2017 verleng. Ngqulunga het gesê die verslag wat vandag aan Zuma oorhandig is, bevat die voltooide bevindinge van drie van die agt aspekte wat die kommissie besluit het om te ondersoek. “Volgens die kommissie is hierdie struktuur bepaal nadat dit besef het ŉ behoorlike ondersoek kan nie gedoen word sonder om volle begrip te hê vir die faktore wat hoër onderwys en onderrig in Suid-Afrika beheer en beïnvloed nie,” het Ngqulunga gesê. Hy het gesê die drie aspekte wat tans in die voorlopige verslag vervat word, is ŉ oorsig van die belanghebbendes by die kommissie se ondersoek, die beskikbare naskoolse onderwys en onderrigkeuses in Suid-Afrika en ŉ uiteensetting van die huidige befondsing en operasionele kostes van instansies van hoër onderwys en onderrig in die land. Regter Jonathan Arthur Heher, die voorsitter van die kommissie, het vroeër gesê die eerste deel van die kommissie se ondersoek was inleidend en ontwerp om ideologiese en beginselkwessies te ondersoek en ŉ begrip te kry van die werklike probleme in die hoër onderwysstelsel. Lees alle vorige berigte oor die studentebetogings op Maroela Media.